《铜雀瓦砚歌》
清代·永珹

阿瞒汉贼非汉臣，营窟乃在漳河滨。铜雀高台入霄汉，参差瓦缝排鱼鳞。

太息人生祇如梦，光阴老向军中送。分香卖履事难言，望断西陵含隐痛。

中原劫运几沧桑，栋宇飞灰草树荒。石墨那堪供染翰，砚材差喜发幽光。

幻化本鸳鸯，成斑亦雊鹆。佳品自澄泥，奇珍逾美玉。

却想觚棱金碧时，琉璃片片亚檐垂。谁能磨盾频飞檄，但说临江自咏诗。

到今遗瓦苔斑驳，文房好倩良工斫，君不见建安年号记分明，汉鼎虽迁留正朔。

作者简介：履端亲王永珹，高宗第四子。有《寄畅斋诗稿》。